./data/stoa0162/stoa004/stoa0162.stoa004.perseus-lat2.xml
Jerome, Saint
Ibi cibarius panis et holus nostris manibus inrigatum, lac, deliciae rusticanae, viles quidem, sed innocentes cibos praebeant  Ita viventes non ab oratione somnus, non saturitas a lectione revocabit  Si aestas est, secretum arboris umbra praebebit; si autumnus, ipsa aeris temperies et strata subter folia locum quietis ostendit  Vere ager floribus depingitur et inter querulas aves psalmi dulcius decantabuntur  Si frigus fuerit et brumales nives, ligna non coemam: calidius vigilabo vel dormiam, certe, quod sciam, vilius non algebo  Habeat sibi Roma suos tumultos, harena saeviat, circus insaniat, theatra luxurient, etquia de nostris dicendum est, matronarum cotidie visitetur senatus: nobis adhaerere Deo bonum est, ponere in domino spem nostram, ut, cum paupertatem istam caelorum regna mutaverint, erumpamus in vocem: Quid enim mihi restat in caelo et a te quid volui super terram?  Quo scilicet, cum tanta reppererimus in caelo, parva et caduca quaesisse nos doleamus in terra